A **Manifestación do orgullo gai de Barcelona de 1977** tivo lugar o 26 de xuño e foi o primeiro gran acto de visibilidade LGBT en España. A convocatoria, organizada polo recentemente nado Front d'Alliberament Gai de Catalunya, reuniu case 5.000 persoas que, encabezadas por un grupo de persoas travestidas, desfilaron de xeito pacífico por La Rambla. A manifestación foi duramente reprimida pola policía, que realizou varias cargas e disparou balas de goma. Polo menos tres persoas resultaron feridas de gravidade, e un cuarto, Oriol Martí, foi golpeado, detido e encarcerado durante 56 días no Cárcere Modelo de Barcelona por, supostamente, agredir e insultar axentes da autoridade.

O lema da convocatoria foi «Nosaltres non tenim por, nosaltres som» («Nós non temos medo, nós somos»). Outros slogans desa xornada foron «O meu corpo é meu e fago con el o que me dá a gana», «Amnistía sexual!» ou «Non somos perigosos!».

Contexto histórico
------------------

En 1970 Francesc Francino e Armand de Fluvià crearon na clandestinidade en Barcelona o Movimiento Español de Liberación Homosexual, a primeira asociación da España contemporánea a prol dos dereitos homosexuais. Desenvolveron as súas actividades até 1974, cando se disolveu debido ao acoso policial. En 1975, tras a morte do ditador Francisco Franco, naceu o Front d'Alliberament Gai de Catalunya, que non foi legalizado até 1980. A manifestación de Barcelona, convocada polo entón ilegal FAGC, captou a atención da prensa escrita e marcou un punto de inflexión na defensa dos dereitos das persoas lesbianas, gais, transexuais e bisexuais.

Ao morrer Franco en 1975, en España foise afianzando o recoñecemento dos dereitos das minorías sexuais. Durante a ditadura franquista a homosexualidade estaba perseguida pola coñecida como *Lei de vagos e maleantes* (efectiva até 1970) e pola *Lei sobre perigosidade e rehabilitación social* (non derrogada totalmente até 1995). O feito de ser homosexual ou de manter relacións homosexuais era castigado con multas ou mesmo co ingreso nun cárcere ou un centro psiquiátrico.

Documentación gráfica
---------------------

A fotógrafa catalá Colita realizou varias instantáneas durante a manifestación, algunhas das cales forman parte da colección do Museo Nacional Raíña Sofía de Madrid.

Despois de máis de 40 anos gardadas, o fotógrafo Enrique Serrano, de Santa Coloma de Gramenet, rescatou unhas fotografías inéditas que realizou cando por casualidade se atopou coa manifestación cando tiña 17 anos.

Notas
-----

1. 1 2 3  Quinta, Alfons (28 de xuño de 1977). "Manifestación en el "Día del orgullo homosexual"". *El País* (en castelán) (Barcelona). Consultado o 6 de abril de 2024.
2. ↑  "BARCELONA , MANIFESTACIÓN 1977 POR LA LIBERTAD SEXUAL Y DE GÉNERO". *L'ARMARI OBERT* (en castelán). 27 de xuño de 2012.
3. 1 2 3 4  Bernardo, Ángela (28 de xuño de 2015). "Cuando las Ramblas quisieron ser Stonewall" (en castelán). Consultado o 6 de abril de 2024.
4. 1 2 3  "Barcelona 1977: primera manifestación LGTB de España". *Radiogay.es* (en castelán). Arquivado dende o orixinal o 5 de novembro de 2016.
5. ↑  Quinta, Alfons (29 de xuño de 1977). "Denuncia por la detención del doctor Oriol Martí". *El País* (en castelán) (Barcelona). Consultado o 6 de abril de 2024.
6. ↑  Segunda República Española (5 de agosto de 1933). "Ley relativa a vagos y maleantes." (PDF). *Gaceta de Madrid* (en castelán) (217): 874–877.
7. ↑  Monferrer Tomàs, Jordi (2003). "La construcción de la protesta en el movimiento gay español: la Ley de Peligrosidad Social (1970) como factor precipitante de la acción colectiva". *REIS: Revista Española de Investigaciones Sociológicas* (en castelán) (102): 171–204. ISSN 0210-5233.
8. ↑  "Colita (Isabel Steva Hernández) - Manifestación gay, Barcelona, 1977 (Gay Demonstration, Barcelona, 1977)". *Museo Reina Sofía* (en inglés).
9. ↑  "'Nosaltres som' d’Enrique Serrano". *Infograma* (en catalán). 4 de marzo de 2023.
10. ↑  Arenas, Manuel (11 de novembro de 2018). "Enrique Serrano: «Santa Coloma lo es todo en mi vida»". *El Periódico* (en castelán).